Ir-Regolament tal-Kummissjoni (KE) Nru 1575/2000
tad-19 ta’ Lulju 2000
li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ kampjun tal-forza tax-xogħol fil-Komunità li għandu x’jaqsam mal-kodifikazzjoni li trid tiġi użata għat-trasmissjoni ta’ data mis-sena 2001 ’il quddiem
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta’ Marzu 1998 dwar l-organizzazzjoni ta’ stħarriġ kampjun tal-forza tax-xogħol fil-Komunità [1], kif emendat bir-Regolament tal-Kummissjoni (KE) Nru 1571/98 [2], u partikolarment l-Artikolu 4(3) tiegħu,
Billi:
(1) Bi qbil ma’ l-Artikolu 4(3) tar-Regolament (KE) Nru 577/98 huma meħtieġa miżuri ta’ implimentazzjoni sabiex tiġi definita l-kodifikazzjoni tal-varjabbli li jridu jiġu użati fit-trasmissjoni ta’ data.
(2) Il-miżuri preskritti f’dan ir-Regolament huma bi qbil ma’ l-opinjoni tal-Kumitat tal-Programm ta’ l-Istatistika mwaqqaf bid-Deċiżjoni tal-Kunsill 89/382/KEE, Euratom [3],
ADOTTAT DAN IR-REGOLAMENT:
L-Artikolu 1
Il-kodifikazzjoni tal-varjabbli li jridu jiġu użati għat-trasmissjoni tad-data mis-snin 2001 ’il quddiem hija mniżżla fl-Anness ta’ dan ir-Regolament.
L-Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussel, fid-19 Lulju 2000.